stanford-oval/wikipedia huggingface dataset:
פרדי סטוורס
ביוגרפיה > הקרב בצרפת

בבוקר 28 בספטמבר 1918 נשלחה פלוגתו של סטוורס לכבוש את קוט 188 (Côte 188) – גבעה תלולה ומוגנת היטב ששכנה כארבעים קילומטר ממזרח לריימס שבצפון צרפת. מגיני הגבעה הגרמנים ירו לעבר האמריקאים אש מרגמות, מקלעים ורובים. ההתקפה התקדמה למרות זאת. אז העמידו הגרמנים פני נכנעים, קראו זאת בקול לעבר האמריקאים והניפו דגלים לבנים, וכשקרבה אליהם פלוגה ג' פתחו שוב באש. תוך דקות נפגעו רבים וכוח הפלוגה פחת למחצית. מפקד המחלקה של סטוורס נפגע וכך גם מספר מש"קים. סטוורס, שהיה מפקד כתה, נטל את הפיקוד על המחלקה המוכה.
סטוורס זחל לעבר עמדת המקלע הגרמנית הקרובה וצעק לאנשיו לבוא בעקבותיו. חיילי המחלקה הצליחו להגיע לקו השוחות הגרמני הראשון ולשתק אותו באמצעות ירי מהאגף. לאחר מכן הוביל סטוורס את ההתקפה לעבר קו השוחות הגרמני השני. במהלך ההסתערות הוא נפגע מאש מקלע אך המשיך לנוע עד שנפגע שנית. הוא פקד על חייליו להמשיך לנוע ולשתק את העמדות הגרמניות. בהשראת גבורתו המשיכו החיילים בהתקפה וטיהרו את הגבעה מהאויב. בעודם עושים זאת מת סטוורס מפצעיו. הוא נקבר בבית הקברות הצבאי האמריקאי מאז-ארגון.
במהלך המתקפה כבשה חטיבתו של סטוורס יעדים רבים, שבתה המוני גרמנים ותפסה עשרות כלי מלחמה וכמות גדולה של אספקה. במהלך תשעת ימי המערכה נפגעו 1,065 מתוך 2,384 חייליה שהשתתפו בלחימה. הצרפתים העניקו לחטיבה כולה את עיטור צלב המלחמה עם דקל וכן העניקו עיטורים אישיים ל-123 מחייליה.
הענקת עיטור מדליית הכבוד

זמן קצר לאחר מותו המליצו מפקדיו של סטוורס לעטר אותו במדליית הכבוד של הקונגרס. המלצה זו לא נבדקה. המלצה דומה ניתנה לגבי שלושה חיילים אפרו-אמריקאים נוספים, שקיבלו לבסוף את העיטור השני בחשיבותו, צלב השירות המצוין. ייתכן שהחלטות אלו כולן נבעו מגזענות, אך ייתכן גם שנבעו מהתחושה שמדליית הכבוד הוענקה עד אז לחיילים בקלות רבה מדי.
ב-1900, בהמרצת הקונגרס, ערכה מחלקת הצבא בדיקה שהביאה לגילוי מחדש של ההמלצה להענקת מדליית הכבוד לסטוורס. בעקבות זאת יצא צוות חקירה לצרפת כדי לבדוק את הנסיבות שבהן נפל בקרב. בהתבסס על ממצאיו החליטה ועדת העיטורים של הצבא כי סטוורס ראוי לעיטור. ב-24 באפריל 1991 – למעלה מ-72 שנים לאחר נפילתו בקרב – קיבלו שתי אחיותיו של סטוורס, ג'ורג'ינה פלמר ומרי בוונס, את העיטור מידי הנשיא ג'ורג' בוש האב בבית הלבן.
בית ספר יסודי בפורט בנינג שבג'ורג'יה נקרא על שמו של סטוורס, כמו גם קומפלקס מגורים לחיילים רווקים בקרוליינה הדרומית.
בעקבות הענקת העיטור לסטוורס נבדקו מחדש פעולותיהם של מספר חללים אמריקאים ממלחמת העולם השנייה שהיו מבני מיעוטים לרבות אפרו-אמריקאים, ונקבע כי הם זכאים לעיטור מדליית הכבוד. העיטורים הוענקו לקרוביהם על ידי הנשיא ביל קלינטון.
הערות שוליים

↑  מקור: אתר על החטיבה ה-371.
| --- | --- |
בקרת זהויות :  GND: 1051721954  VIAF: 309561533   WorldCat (עם VIAF): 309561533 
אחיותיו של סטוורס מקבלות בשמו את עיטור מדליית הכבוד מידי הנשיא בוש, 24 באפריל 1991
הבחירות ללוק סבהה (1971)

הבחירות ללוק סבהה ב-1971 התקיימו מ-1 עד 10 במרץ. הבחירות קבעו את הרכב הלוק סבהה החמישי.
בבחירות אלו זכה הקונגרס הלאומי ההודי בראשות אינדירה גנדי.
רקע

הבחירות ללוק סבהה ב-1971 היו הבחירות הראשונות בהודו שהוקדמו ממועדן הקבוע, שהיה בפברואר 1972, חמש שנים לאחר הבחירות הקודמות.
בנובמבר 1969 התפצל הקונגרס, לאחר שהנהלת המפלגה הדיחה את אינדירה גנדי מהמפלגה בעקבות הפרת הוראותיה בבחירות לנשיאות הודו ב-1969, כאשר גנדי תמכה בורהגירי ונקטה גירי והביאה לבחירתו על פני נילאם סנג'יווה רדי שמועמדותו אושרה על ידי ועדת המפלגה. מרבית חברי המפלגה הצטרפו לגנדי, שהקימה את הקונגרס הלאומי ההודי (R), בעוד כ-60 מחברי הלוק היו לחברי הקונגרס הלאומי ההודי (ארגון). הממשלה הייתה לראשונה בתולדותיה לממשלת מיעוט, שזכתה לתמיכתם של המפלגה הקומוניסטית של הודו, המפלגה הקומוניסטית של הודו (מרקסיסטית), דראווידה מונטרה קזגאם, מספר עצמאים ופורשי מפלגות אחרות.
ב-27 בדצמבר 1970 פיזר נשיא הודו ורהגירי ונקטה גירי את הלוק סבהה, בעצת ראש הממשלה גנדי.
בחירות

מספרם הכולל של בעלי זכות הצבעה היה 274,189,132. מספר המועמדים הגבוה ביותר ממפלגה אחת היה מטעם הקונגרס הלאומי ההודי (R), ש-441 מועמדים התמודדו מטעמה. 238 התמודדו מטעם ההקונגרס הלאומי ההודי (ארגון), 157 מטעם בהרטיה ג'אנה סנג, 87 מטעם המפלגה הקמוניסטית של הודו, 85 מהמפלגה הקומוניסטית של הודו (מרקסיסטית), 59 ממפלגת סוואטנטרה ו-50 מפלגות נוספות העמידו פחות מעשרים מועמדים בפני עצמם. 1,134 התמודדו כעצמאים, וסך הכל התמודדו 2,784 מועמדים בבחירות. 1,589 מועמדים נוספים הגישו מועמדות אך משכוה קודם הבחירות.
במקביל לבחירות הארציות התקיימו בחירות לאספה המחוקקת של טמיל נאדו, האספה המחוקקת של אודישה והאספה המחוקקת של מערב בנגל. היו אלו הבחירות הראשונות בהן הבחירות למרבית האספות המחוקקות המדינתיות לא התקיימו במקביל לבחירות ללוק סבהה.
הבחירות במערב בנגל התאפיינו באלימות רבה, וארבעה מועמדים למושבים באספה המחוקקת נרצחו במהלך הבחירות. הבחירות במערב בנגל נערכו ב-10 במרץ, לאחר הבחירות בשאר הודו, על מנת לאפשר את הצבת כוחות שיטור גדולים יותר במדינה, שלא נדרשו לאבטחת בחירות במקומות אחרים במקביל.
| ימי בחירות לפי מדינה וטריטוריה> מדינה | ימי בחירות לפי מדינה וטריטוריה> ימים | ימי בחירות לפי מדינה וטריטוריה> נציגים | ימי בחירות לפי מדינה וטריטוריה>  | ימי בחירות לפי מדינה וטריטוריה>  |
| --- | --- | --- | --- | --- |
| אודישה | 5 במאי | 20 |  |  |
| אוטר פרדש | 1, 3 ו-5 במרץ | 85 |  |  |
| איי אנדמן וניקובר | 1 במרץ | 1 |  |  |
| אנדרה פרדש | 5 במאי | 41 |  |  |
| אסאם | 1 ו-4 במרץ | 14 |  |  |
| ביהר | 1, 3 ו-5 במרץ | 53 |  |  |
| ג'אמו וקשמיר | 1, 4 ו-7 במרץ | 6 |  |  |
| גואה, דאמאן ודיו | 4 במרץ | 2 |  |  |
| גוג'ראט | 1 ו-4 במרץ | 24 |  |  |
| דאדרה ונאגר האוולי | 5 במרץ | 1 |  |  |
| דלהי | 5 במרץ | 7 |  |  |
| הריאנה | 5 במרץ | 9 |  |  |
| הימאצ'ל פרדש | 2 ו-5 במרץ | 4 |  |  |
| טמיל נאדו | 1, 4 ו-7 במרץ | 39 |  |  |
| טריפורה | 7 במרץ | 2 |  |  |
| איי לקדיב, מיניקוי ואמינדיבי | 1 במרץ | 1 |  |  |
| מאדהיה פרדש | 1 ו-4 במרץ | 37 |  |  |
| מערב בנגל | 10 במרץ | 40 |  |  |
| מהאראשטרה | 1, 4 ו-6 במרץ | 45 |  |  |
| מייסור | 4 ו-7 במרץ | 27 |  |  |
| מניפור | 1, 4 ו-7 במרץ | 2 |  |  |
| נאגאלנד | 1 עד 6 במרץ | 1 |  |  |
| פונדיצ'רי | 4 במרץ | 1 |  |  |
| פנג'אב | 5 במרץ | 13 |  |  |
| צ'אנדיגאר | 5 במרץ | 1 |  |  |
| קרלה | 6 ו-9 במרץ | 19 |  |  |
| ראג'סטאן | 1, 4 ו-6 במרץ | 23 |  |  |
מקור:
לאחר הבחירות

לאחר הבחירות הושבעה אינדירה גנדי בשלישית לראש ממשלת הודו.
אחד הספיחים לבחירות היה עתירתו של ראג' נראין (אנ') שהפסיד לגנדי במחוז הבחירה שלה באוטר פרדש, נגד תוצאות הבחירות בטענה לשחיתות. בית המשפט הגבוה באללהאבאד קיבל ביוני 1975 את עתירת והרשיע את גנדי בשימוש לרעה במנגנון הממשלתי, שימוש בשירותי משטרה לתעמולת בחירות, שימוש בשירותי ייעוץ מחבר פרלמנט מכהן במהלך הבחירות, ושימוש פרטי בתשתית החשמל הממשלתית במערכת הבחירות הקודמת. בית המשפט ביטל את תוצאות הבחירות, קבע כי אינדירה גנדי צריכה לפנות את מקומה בלוק סבהה, ואסר עליה להתמודד שוב במשך שש שנים. בעקבות כך הכריז נשיא הודו פקרודין עלי אחמד ביוני 1975 על מצב חירום לבקשת גנדי. גנדי קידמה חקיקה לבטל את ההכרעות המשפטיות, כאשר הלוק לחוקק חוק שמסמיך את נשיא הודו להחליט על תקופת ההדחה של חבר בלוק סבהה, שנכנס לתוקף ב-6 באוגוסט 1975. הרוב בן השני שלישים אפשר לגנדי להעביר תיקון לחוקת הודו שקבע כי נשיא הודו, סגנו, ראש ממשלת הודו ויושב ראש הלוק סבהה לא יתבעו לדיו במהלך כהונתם על דברים שנעשו על ידי סמכויותיהם, ועתירות נגד בחירתם לא יובאו לפני בית משפט רגיל. גם נקבע כי חוקי הבחירות ותביעות נגדם לא יחולו על ראש ממשלת הודו ויושב ראש הלוק סבהה. בדצמבר 1975 בית המשפט העליון של הודו דחה עתירות שטענו כי התיקון יוצא מדוקטרינת המבנה הבסיסי, ואישר את חוקיותו ואת בחירתה של גנדי.
בדצמבר 1975, במהלך ועידת הקונגרס בצ'אנדיגאר הוחלט על דחיית הבחירות בשנה מכוח סמכויות החירום, ובמקום שכהונת הלוק סבהה תתום במרץ 1976 היא נקבעה להדחות למרץ 1977. במקביל, נעצרו רבים מחברי האופוזיציה, בהם חברים מכהנים לוק סבהה.
ב-18 בינואר 1977 הכריזה גנדי על קיום בחירות במרץ אותה שנה. ההחלטה נבעה מיציבות הכלכלה, לצד הביטחון בניצחונה של הקונגרס בבחירות. מעט קודם להכרזה שוחררו מנהיגי האופוזיציה מורארג'י דסאי ולאל קרישנה אדוואני לצד אישים אחרים.
הערות שוליים

↑  Robert L. Hardgrave, “The Congress in India - Crisis and Split”, Asian Survey 10, no. 3, 1970, עמ' 256–62‏, JSTOR 2642578
↑  S. P. San-varma, Report on the Fifth General Elections in India (1971-72), New Dlehi: Election Commussuon of India, 1972, עמ' 2
↑  Statistcal Report on General Electios, 1971 to the Fifth Lok Sabha, כרך I, New Delhi: Election Commission of India, 1973, עמ' 4
↑  Statistcal Report on General Electios, 1971 to the Fifth Lok Sabha, כרך I, New Delhi: Election Commission of India, 1973, עמ' 76
↑  S. P. San-varma, Report on the Fifth General Elections in India (1971-72), New Dlehi: Election Commussuon of India, 1972, עמ' 43
↑  S. P. San-varma, Report on the Fifth General Elections in India (1971-72), New Dlehi: Election Commussuon of India, 1972, עמ' 56
↑  S. P. San-varma, Report on the Fifth General Elections in India (1971-72), New Dlehi: Election Commussuon of India, 1972, עמ' 90–91
↑  S. P. San-varma, Report on the Fifth General Elections in India (1971-72), New Dlehi: Election Commussuon of India, 1972, עמ' 37
↑  Statistcal Report on General Electios, 1971 to the Fifhth Lok Sabha, כרך I, New Delhi: Election Commission of India, 1973, עמ' 7–6
↑  The Constitution (Thirty-ninth Amendment) Act, 1975
↑  SMT. Indira Nehru Gandi v. Shri Raj Narain
↑  S. Raghavan, Supreme Court upholds PM Indira Gandhi's election to Lok Sabha in 1971 mid-term poll, India Today, ‏15 בדצמבר 1975
↑  India to Postpone Electiones a Year, The New York Times, ‏30 בדצמבר 1975
↑  MRS. Gandi, Easing Crisis Rule, Decides on March Election, The New York Times, ‏19 בינואר 1977
מרקוס אלונסו מנדוסה

מרקוס אלונסו מנדוסה (בספרדית: Marcos Alonso Mendoza; נולד ב-28 בדצמבר 1990 במדריד שבספרד) הוא כדורגלן ספרדי המשחק בעמדת המגן השמאלי בקבוצת סלטה ויגו מהלה ליגה.
קריירת מועדונים > ריאל מדריד

אלונסו נולד במדריד שבספרד. הוא גדל במחלקת הנוער של ריאל מדריד. בשנת 2008 החל לשחק בריאל מדריד קסטיליה, קבוצת המילואים של המועדון, ששיחקה בליגה הספרדית השלישית. ב-22 בפברואר 2009 הוא ערך את הופעת הבכורה שלו בקבוצה, כששיחק 90 דקות בהפסד 0–1 לאלקורקון במסגרת המחזור ה-26 בליגה. בעונתו הראשונה בקבוצה ערך אלונסו 11 הופעות ליגה.
ב-16 בדצמבר 2009 הבקיע אלונסו את שער הבכורה שלו בקבוצה בדקה העשירית, בניצחון 2–3 על אוניברסידד לאס פאלמס במסגרת המחזור ה-16 בליגה. ב-4 באפריל 2010 ערך אלונסו את הופעתו היחידה בקבוצה הראשונה של המועדון, כשהחליף את גונסאלו היגוואין בדקה ה-90 בניצחון 0–2 על ראסינג סנטנדר במסגרת המחזור ה-30 בליגת העל הספרדית. בסך הכל ערך אלונסו 28 הופעות ליגה בקבוצת המילואים בעונת 2009/2010, בהן הבקיע שלושה שערים.
קריירת מועדונים > בולטון וונדררס

ב-27 ביולי 2010 חתם אלונסו בבולטון וונדררס מהפרמייר ליג. ב-24 באוגוסט ערך אלונסו את הופעת הבכורה שלו במועדון, כששיחק 90 דקות בניצחון 0–1 על סאות'המפטון במסגרת גביע הפוטבול ליג. ב-1 בינואר 2011 ערך מנדוסה את הופעת הבכורה שלו בליגה, כששיחק 90 דקות בהפסד 1–2 לליברפול במסגרת המחזור ה-21 בליגה. הוא ערך בעונתו הראשונה במועדון ארבע הופעות ליגה.
גם בעונת 2011/2012 קיבל אלונסו דקות משחק מעטות, וערך חמש הופעות ליגה בלבד. ב-31 במרץ 2012 הבקיע אלונסו את שער הבכורה שלו במועדון, שער בדקה ה-80 בניצחון 2–3 על וולברהמפטון וונדררס במסגרת המחזור ה-31 בליגה. העונה הסתיימה בירידת המועדון לפוטבול ליג צ'מפיונשיפ, ליגת המשנה האנגלית.
בעונת 2012/2013 ערך אלונסו 26 הופעות ליגה, בהן הבקיע ארבעה שערים. בולטון וונדררס סיימה במקום השביעי בליגה. ב-16 בפברואר 2013 הורחק אלונסו לראשונה בקריירה, לאחר שקיבל כרטיס צהוב שני בדקה ה-79 בתיקו 1-1 נגד נוטינגהאם פורסט במסגרת המחזור ה-32 בליגה.
קריירת מועדונים > פיורנטינה

ב-31 במאי 2013 חתם אלונסו לשלוש עונות בפיורנטינה מהסרייה א' בהעברה חופשית. ב-26 באוגוסט ערך אלונסו את הופעת הבכורה שלו במועדון, כשנכנס כמחליף בדקה ה-76 בניצחון 1–2 על קטניה במסגרת המחזור הראשון בליגה. ב-19 בספטמבר ערך מנדוסה את הופעת הבכורה שלו במפעל אירופי, כששיחק 90 דקות בניצחון 0–3 על פאסוס די פריירה במסגרת שלב הבתים של הליגה האירופית לעונת 2013/2014. בסך הכל ערך אלונסו שלוש הופעות ליגה וחמש הופעות בשלב הבתים של הליגה האירופית בחצי העונה הראשונה שלו במועדון.
קריירת מועדונים > ההשאלה לסנדרלנד

ב-30 בדצמבר 2013 הודיע גוסטבו פוייט, מאמנה של סנדרלנד מהפרמייר ליג, כי אלונסו יצטרף למועדון ב-1 בינואר 2014 בהשאלה עד לסוף העונה. ב-7 בינואר 2014 ערך אלונסו את הופעת הבכורה שלו במועדון, כששיחק 90 דקות בניצחון 1–2 על מנצ'סטר יונייטד במסגרת המשחק הראשון בשלב חצי הגמר של גביע הפוטבול ליג. ב-11 בינואר ערך אלונסו את הופעת הבכורה שלו בליגה, כששיחק 90 דקות בניצחון 1–4 על פולהאם במסגרת המחזור ה-21. ב-2 במרץ שיחק אלונסו 90 דקות בהפסד 1–3 למנצ'סטר סיטי בגמר גביע הפוטבול ליג. אלונסו ערך 16 הופעות ליגה בחצי העונה שלו במועדון, ועזר לו לסיים במקום ה-14 בליגה. ב-22 במרץ הורחק אלונסו לאחר שספג כרטיס צהוב שני בהפסד 0–2 לנוריץ' סיטי במסגרת המחזור ה-31 בליגה.
קריירת מועדונים > החזרה לפיורנטינה

לאחר חזרתו לפיורנטינה, החל אלונסו לצבור דקות משחק רבות. ב-16 באוגוסט 2014 הבקיע אלונסו את שער הבכורה שלו במועדון, שער ניצחון בדקה ה-69 בניצחון 1–2 על ריאל מדריד במשחק ידידות. ב-21 בינואר 2015 הורחק אלונסו לראשונה במדי פיורנטינה, כשקיבל כרטיס צהוב שני בדקה ה-84 בניצחון 1–3 על אטאלנטה במסגרת שמינית הגמר של הגביע האיטלקי. ב-19 במרץ הבקיע אלונסו את שער הבכורה הרשמי שלו במועדון, שער בדקה ה-18 בניצחון 0–3 על רומא במסגרת משחק הגומלין בשלב שמינית הגמר של הליגה האירופית לעונת 2014/2015. פיורנטינה הגיעה עד לשלב חצי הגמר של הטורניר, בו הודחה על ידי סביליה, שזכתה בו לבסוף. ב-24 במאי הבקיע אלונסו את שער הבכורה שלו בסרייה א', שער ניצחון בדקה ה-78 בניצחון 2–3 על פלרמו במסגרת המחזור ה-37 בליגה. בסך הכל ערך אלונסו 22 הופעות ליגה בעונת 2014/2015, בה סיימה פיורנטינה במקום הרביעי בליגה.
בעונת 2015/2016 ערך אלונסו 31 הופעות ליגה, בהן הבקיע שלושה שערים, והגיע עם פיורנטינה עד לשלב 32 הגדולות של 2015/2016, בו הודחה על ידי טוטנהאם הוטספר. בתחילת עונת 2016/2017 ערך אלונסו שתי הופעות ליגה נוספות.
קריירת מועדונים > צ'לסי

ב-30 באוגוסט 2016 חתם אלונסו על חוזה לחמש שנים בצ'לסי מהפרמייר ליג. ב-20 בספטמבר ערך אלונסו את הופעת הבכורה שלו במועדון, כששיחק 120 דקות בניצחון 2–4 על לסטר סיטי בהארכה במסגרת הסיבוב השלישי של גביע הפוטבול ליג. ב-24 בספטמבר  ערך אלונסו את הופעת הבכורה שלו בליגה, כשהחליף את ססק פברגאס בדקה ה-55 בהפסד 0–3 לארסנל במסגרת המחזור השישי
קריירת מועדונים > ברצלונה

ב-2 בספטמבר 2022 חתם אלונסו בקבוצת הכדורגל ברצלונה מהלה ליגה. כבש את שער הבכורה מול אספניול  .
קריירת מועדונים > סלטה ויגו

ב-28 באוגוסט 2024 חתם אלונסו בסלטה ויגו לעונה אחת.
חיים אישיים

סבו של מרקוס, מרקוס אלונסו אימס, היה גם הוא כדורגלן, שתפקידו המרכזי היה כבלם בריאל מדריד במהלך שנות ה-50 וה-60 של המאה ה-20. אביו, מרקוס אלונסו פניה, גדל כמוהו במחלקת הנוער של ריאל מדריד, ושיחק כקיצוני בעיקר באתלטיקו מדריד ובברצלונה. שניהם שיחקו בנבחרת ספרד.
ב-2 במאי 2011 נעצר אלונסו בעקבות מעורבותו בתאונת דרכים במדריד. הוא נהג ברכב שהתנגש בחומה, מה שגרם למותה של אחת הנוסעות ברכב, נערה בת 19. מחקירת התאונה עלה כי אלונסו נהג במהירות של 112.8 קמ"ש בכביש רטוב שהמהירות המותרת בו הייתה 50 קמ"ש, וכי הייתה לו רמת אלכוהול בדם של 0.93 מ"ג/ליטר. בחודש פברואר 2016 נשפט אלונסו למאסר של 21 חודשים - אך עונשו שונה במקום - לקנס כספי בלבד של 61,000 אירו ביחד לצד שלילת רישיון הנהיגה לשלוש שנים וארבעה חודשים.
תארים

הליגה האירופית: 2018/2019
ליגת האלופות: 2020/2021
הסופר קאפ האירופי: 2021
אליפות אנגליה:2016/2017
הגביע האנגלי:2017/2018
גביע העולם למועדונים: 2021
הערות שוליים

↑  Bolton sign Real Madrid defender Marco Alonso באתר BBC, ‏ 27 ביולי 2010 (באנגלית)
↑  Marcos Alonso: Fiorentina sign Bolton's out-of-contract full-back באתר BBC, ‏ 31 במאי 2013 (באנגלית)
↑  Sunderland: Fiorentina's Marcos Alonso joins on loan באתר BBC, ‏ 30 בדצמבר 2013 (באנגלית)
↑  Alonso signs באתר הרשמי של צ'לסי, 31 באוגוסט 2016 (באנגלית)
↑  Marcos Alonso: "Mi sueño es dar el salto al primer equipo del Real Madrid" באתר Fútbol de Cantabria, ‏ 8 בספטמבר 2009 (בספרדית)
↑  El futbolista Marcos Alonso no irá a prisión por homicidio imprudente באתר La Razón, ‏ 2 בפברואר 2016 (בספרדית)
אלונסו במדי פיורנטינה, 2015
אברהם אלמוג

| --- | --- |
אין תמונה חופשית
 לידה:  1940 (בן 85 בערך) ירושלים, פלשתינה (א"י)
 מדינה:  ישראל 
 השתייכות:   צבא הגנה לישראל
 דרגה:    תת-אלוף
 תפקידים בשירות
 מפקד גדוד 184  מפקד חטיבה 265  מפקד חטיבה 14  מפקד בית הספר לשריון  נספח צה"ל בוונצואלה
 פעולות ומבצעים
   מלחמת ששת הימים   מלחמת ההתשה   מלחמת יום הכיפורים   מלחמת לבנון הראשונה
 עיטורים
   עיטור העוז
 
אברהם אלמוג (נולד ב-1940) הוא קצין צה"ל במילואים בדרגת תת-אלוף, פיקד על גדוד 184 במלחמת יום הכיפורים ועוטר בעיטור העוז.
ביוגרפיה

אלמוג נולד בירושלים. הוא בנם של חיה ואליהו הרוש, סבו מצד אמו היה נגיד הקהילה היהודית בעיר צפרו שבמרוקו ועלה לארץ ישראל עם עשרות מבני קהילתו ב-1921. במהלך מלחמת העצמאות נהרגה אחותו גרציה (יפה) הרוש כשלחמה בקרב על הגנת הרובע היהודי, שניים מאחיו נלקחו לשבי בירדן לאחר נפילת הרובע. לאחר המלחמה נשלח ללימודים בקיבוץ חפציבה.
בנובמבר 1958 התגייס לצה"ל ושירת בחיל השריון. במלחמת ששת הימים שימש קצין מבצעים בחטיבה 8, לאחר מכן פיקד על פלוגה ושירת כקצין אג"ם בחטיבה. במרץ 1969 מונה לסגן מפקד גדוד 184 בחטיבה 14 ומילא תפקיד זה במהלך מלחמת ההתשה. הוא פיקד על גדוד 184 בחטיבה 14 עד ספטמבר 1973 ומונה לקצין הדרכה במפקדת גייסות השריון בג'וליס. במלחמת יום הכיפורים היה במינוי חירום קצין אג"ם של גייסות השריון, הוא חזר ונטל פיקוד על גדוד 184 ב-10 באוקטובר, לאחר שמפקד הגדוד שאול שלו נהרג בהתקפה על תעוז "טלוויזיה". אלמוג ארגן מחדש את הגדוד, והוביל אותו בלחימה בקרב השריון ב-14 באוקטובר, במבצע אבירי לב ובקרב החווה הסינית. על פועלו עוטר אלמוג בעיטור העוז.
לאחר המלחמה מונה למפקד חטיבה 265 באוגדה 440, חטיבת מילואים של טנקי שלל שהוסבו לטנקי טירן. ב-1977 מונה למפקד חטיבה 14, חטיבת שריון סדירה. בשנים 1979 עד 1981 פיקד על בית הספר לשריון. ב-1980 מונה במקביל לתפקידו בבית הספר לשריון גם כסגן מפקד גיס 479 (כסגנם של האלופים אמנון רשף ומשה בר-כוכבא) בדרגת תא"ל. בתפקידו האחרון בשירות הקבע שימש נספח צבאי בוונצואלה ובשש מדינות נוספות ביבשת.
לקריאה נוספת

אהוד מיכלסון, "אבירי לב" גדוד 184, משרד הביטחון – ההוצאה לאור
בסט ובסטר

| --- | --- |

סמליל הסדרה בעברית
 סוגה:  סדרת טלוויזיה קומית 
 יוצרים:  יונס אוטי, אנטו הרלין
 מדבבים:  ראו כאן
 מדבבים בעברית:  ראו כאן
 ארץ מקור:  הממלכה המאוחדת הממלכה המאוחדת פינלנד פינלנד קנדה קנדה
 שפות:  אנגלית (דובבה לנוספות, ביניהן עברית)
 מספר עונות:  1
 מספר פרקים:  26
 הפקה
 חברת הפקה:  Eye Present Gigglebug Entertainment Nelvana
 הפצה:  ניקלודיאון (רוב אזורי העולם) Gigglebug Entertainment (סקנדינביה)
 אורך פרק:  22 דקות
 שידור
 רשת שידור:  הממלכה המאוחדת ניקלודיאון פינלנד Yle TV2 (אנ') קנדה YTV
 רשת שידור בישראל:  ניקלודיאון
 תקופת שידור מקורית:  27 ביוני 2022 – 3 בינואר 2023
 תקופת שידור בישראל:  9 באוקטובר 2022 – 21 בפברואר 2023
 קישורים חיצוניים
 דף התוכנית ב-IMDb
 
בסט ובסטר (באנגלית: Best & Bester) היא סדרת טלוויזיה מונפשת בריטית-פינית-קנדית, שנוצרה על ידי יונס אוטי ואנטו הלרין והופקה על ידי Gigglebug Entertainment, Eye Present ו-Nelvana.
הסדרה החלה את שידוריה בממלכה המאוחדת בערוץ ניקלודיאון ב-3 בספטמבר 2022, ובקנדה בערוץ YTV ב-18 בספטמבר של אותה שנה. טרם תחילת שידוריה בארצות בה הופקה, היא שודרה בערוץ ניקלודיאון באוסטרליה וניו זילנד ב-27 ביוני 2022; כמו כן, מספר פרקים שודרו לראשונה בערוץ ניקלודיאון באמריקה הלטינית, ניק ג'וניור באיטליה, ושירות הזרמת המדיה OSN+ באיחוד האמירויות הערביות. בישראל, החלה הסדרה את שידוריה בערוץ ניקלודיאון ב-9 באוקטובר 2022. בפינלנד, הסדרה צפויה לעלות לשידור בערוץ Yle TV2 ב-11 במרץ 2023, תחת השם "Eka & Helmi"; כמו כן, 26 המקטעים הראשונים של הסדרה ישוחררו באותו היום בשירות הזרמת המדיה Yle Areena (פי'). הסדרה הסתיימה אחרי עונה אחת ב-3 בינואר 2023 ובישראל ב-21 בפברואר באותה השנה.
תקציר העלילה

בסט ובסטר, זוג תאומים החיים בעיר בשם בטרוויל, הם בעלי יכולת ייחודית לבחור גוף חדש בכל יום, בניגוד לחבריהם ולשכניהם. כך, הם יכולים לחוות את חייהם בצורה שונה לחלוטין.
דמויות

פרק זה לוקה בחסר. אנא תרמו לוויקיפדיה ו.
בסט (Best) – כתר ורוד, אחיה של בסטר.
בסטר (Bester) – לב ירוק, אחותו של בסט. לבסטר יש פחד מגמלים.
פוטר-קוטר (Grumpy Pants) – מכנסיים חומות עם משקפיים, שכנם של בסט ובסטר המתעב אותם.
כפכף (Flip Flop) – כפכף כחול, חברתם הטובה של בסט ובסטר המנהלת דוכן משקאות.
מדבבים

הדיבוב העברי בוים על ידי ענת ניב, והופק על ידי ענבר שטגר עזרא באולפני דאבי דאב.
| דמות | מדבב/ת באנגלית | מדבב/ת בעברית |
| --- | --- | --- |
| בסט | רופרט סימוניאן | יובל בינדר |
| בסטר | קתרין דרייסדייל | הדר שחף-מעיין |
| פוטר-קוטר | ביל ביילי | גלעד קלטר |
| כפכף | קושה אנגלר | נעה קשפיצקי |
| יהלומונדו | ג'וסף בלדרמה | ערן מור |
| מר כדור-גולף | ג'וסף בלדרמה | אורי זלצמן |
| סלע | אקייה הנרי | שיר כהן |
| גרפיפי | פרל מקי | ענת ניב |
| פלוטס | הארייט קרמייקל | שירלי לילו  |
| כפפון | בריאן בלסד | יובל גרבש |
| מיק-רופון | ? | יובל גרבש |
| ביצוע שיר פתיחה | ? | גילן שחף |
בנוסף השתתף בדיבוב העברי שמחה ברבירו.
שידור

| עונה | עונה | מספר פרקים | תקופת שידור מקורית> שידור ראשון | תקופת שידור מקורית> שידור אחרון | תקופת שידור בממלכה המאוחדת הממלכה המאוחדת> שידור ראשון | תקופת שידור בממלכה המאוחדת הממלכה המאוחדת> שידור אחרון | תקופת שידור בקנדה קנדה> שידור ראשון | תקופת שידור בקנדה קנדה> שידור אחרון | תקופת שידור בפינלנד פינלנד> שידור ראשון | תקופת שידור בפינלנד פינלנד> שידור אחרון | תקופת שידור בישראל ישראל> שידור ראשון | תקופת שידור בישראל ישראל> שידור אחרון |
| --- | --- | --- | --- | --- | --- | --- | --- | --- | --- | --- | --- | --- |
|  | 1 | 26 | 27 ביוני 2022 | 3 בינואר 2023 | 3 בספטמבר 2022 | יפורסם בהמשך | 18 בספטמבר 2022 | יפורסם בהמשך | 11 במרץ 2023 | יפורסם בהמשך | 9 באוקטובר 2022 | 21 בפברואר 2023 |
ביאורים

↑  מתייחס לתאריך השידור המקורי באוסטרליה וניו זילנד. הסדרה שודרה לראשונה בממלכה המאוחדת ב-3 בספטמבר 2022, ובקנדה ב-18 בספטמבר 2022.
↑  26 המקטעים הראשונים של הסדרה ישוחררו בשירות הזרמת המדיה הפיני Yle Areena (פי') ב-11 במרץ 2023, טרם שידורם בטלוויזיה.
הערות שוליים

↑  What's on Nickelodeon?, tv24.co.uk (באנגלית)
↑  Canada’s Corus Entertainment greenlights, renews 45 titles for next season, C21media (באנגלית אמריקאית)
↑  Nickelodeon Australia on Instagram: "Have you seen Best and Bester?! Catch Best and Bester Weekdays on Nick 🧡 #MyNick", Instagram (באנגלית)
↑  Nyt hemmotellaan lapsia! Ylen ohjelmistossa alkaa kolme uutta kotimaista lastenohjelmaa, yle.fi (בפינית)
מאיר ויזל

ערך זה עוסק במוזיקאי. אם התכוונתם לראש מועצה אזורית מטה יהודה, ראו .
| --- | --- |

 לידה:  1942 (בן 83 בערך) קזבלנקה, מרוקו
 מוקד פעילות:  ישראל 
 עיסוק:  פסנתרן, מחנך
 
מאיר ויזל (נולד ב-1942) הוא מוזיקאי, מנצח, פסנתרן ומחנך, אשר שימש כנשיא ארגון הנוער המוזיקלי הבינלאומי (אנ') בשנים 1997–1999, וכמנכ"ל ארגון נוער מוסיקלי בישראל בשנים 1983–2012.